SKRIFTLIG FORESPØRGSEL E-0311/00

af Marietta Giannakou-Koutsikou (PPE-DE) til Kommissionen

(11. februar 2000)

Om: Foranstaltninger til bekæmpelse af misbrug af kvinder

For nylig viste en undersøgelse, at 98 % af voldsofrene inden for EU er kvinder, hvoraf én ud af fem kvinder er blevet offer for legemligt misbrug fra ægtefællens side. Det skønnes, at antallet af kvinder, som er blevet udsat for fysisk, seksuel eller psykologisk vold såvel inden for som uden for familien, er meget større end det, der sædvanligvis offentliggøres udfra forståelige hensyn til den sociale beskyttelse eller endog med henblik på afskrækkelse. Problemet kræver en tilbundsgående løsning, idet den eksisterende lovgivning på området enten udviser huller eller i nogle lande faktisk danner grundlag for en vis accept af en hvilken som helst form for voldelige overgreb på kvinder.

Agter Kommissionen at fremsætte forslag til:

1. indførelse af lovbestemmelser om beskyttelse af kvinder imod fysisk, seksuelt eller psykologisk misbrug?

2. Støtte til programmer for socialforsorg gennem særlige centre, bevidstgørelse af offentligheden og generel informationsvirksomhed med henblik på at gøre det lettere at oplyse myndighederne om de pågældende tilfælde?

Svar afgivet på Kommissionens vegne af Antonio Vitorino

(14. april 2000)

Kommissionen deler det ærede medlems bekymring over misbrug af kvinder.

Generelt ligger det primære ansvar for lovgivning til beskyttelse af kvinder mod alle former for misbrug stadig hos medlemsstaterne. Kommissionen overholder nærhedsprincippet på dette område. Ikke desto mindre har Kommissionen beskæftiget sig indgående med dette problem på fællesskabsplan. Den har bl.a. organiseret en kampagne mod vold mod kvinder, som afsluttes med en konference i Lissabon i maj 2000. Kampagnen har inddraget en lang række organisationer i kampen mod vold.

Med hensyn til handel med kvinder og seksuel udnyttelse af børn, herunder børnepornografi på Internettet, har Kommissionen til hensigt at fremsætte detaljerede forslag med henblik på at skabe en tilnærmelse af medlemsstaternes strafferet. Forslagene vil også komme til at omfatte spørgsmålet om midlertidige opholdstilladelser til ofre, som er villige til at vidne i retten. Et af formålene med forslagene er at styrke lovgivningen på EU-plan for at beskytte kvinder mod det misbrug og den overtrædelse af menneskerettighederne, som handel med kvinder og seksuel udnyttelse udgør.

Desuden forvalter Kommissionen Daphne-programmet, som bekæmper alle former for vold mod kvinder og børn, og Stop-programmet, som bekæmper menneskehandel og seksuel udnyttelse af børn. Kommissionen bestræber sig på som led i disse programmer at oprette netværk i hele Fællesskabet med deltagelse af både offentlige og private organisationer, som beskæftiger sig med bekæmpelse af vold. Dens formål er at fremme udvekslingen af oplysninger og den bedste praksis på området.

Selv om Kommissionen ikke selv kan påtage sig udgifterne til oprettelse af særlige centre, der skal beskytte kvinder mod misbrug disse udgifter skal afholdes af medlemsstaterne er Daphne- og Stop-programmet også med til at bevidstgøre offentligheden og give information. Kommissionen bestræber sig på denne måde på at tilskynde ofre for misbrug til at tage kontakt med de relevante myndigheder.